Krugersdorp, Rustenburg-geweld ‘nié aanvaarbaar’Polisiebeamptes Maandag in Krugersdorp. Foto: Verskaf De Wet Nel, VF Plus-raadslid in Rustenburg se plaaslike munisipaliteit, het gewelddadige betogings oor misdaad in Rustenburg in Noordwes ten sterkste veroordeel. Nel het gesê geweld tussen taxi-bestuurders en vermeende Nigeriese bendes in Rustenburg het ŉ onaanvaarbare punt bereik en dit is volgens hom nou tyd dat die regering ingryp aangesien “dit blyk dat die polisie nie in staat is om dit in bedwang te bring nie”. Taxi-bestuurders voer aan die polisie doen nie hul werk behoorlik nie en daar word beweer dat bendes wat betrokke is by dwelmhandel, mensehandel en ander onwettige bedrywighede toegelaat word om hul bedrywighede onverstoord voort te sit. “In die huidige uitdagende ekonomiese klimaat word plaaslike sakeondernemings geknou deur die anargie wat tans in Rustenburg heers. Ons kan nie bekostig dat ons gemeenskapslede en hul eiendom in gevaar gestel word omdat die polisie blykbaar nie in staat is om wet en orde te handhaaf nie. Indien die polisie dit inderdaad nie kan doen nie, moet daar op ŉ hoër vlak ingegryp word, maar die huidige stand van sake is onaanvaarbaar,” sê hy. Amanda de Lange, VF Plus-raadslid vir Mogale City (Krugersdorp), het vroeër gesê Krugersdorp-gemeenskappe het ook oorgegaan na geweld op dié dorp omdat hulle genoeg gehad het van onder meer dwelm- en mensehandel. Dit kom nadat altesaam 59 mense Dinsdag in hegtenis geneem is in verband met dié betogings. Verskeie eiendomme is onder meer in die betogings beskadig, vyf huise is aan die brand gesteek, drie polisievoertuie is beskadig en daar is skade by die Kagiso- en Munsieville-polisiestasie aangerig. Betogers het talle paaie versper en die middestad ontoeganklik gemaak. Talle ondernemings en skole moes vir hul eie veiligheid sluit. “Hierdie probleem gaan nie net verdwyn nie. Die inwoners is siek en sat vir die plaaslike regering wat korrupsie toelaat ten koste van die gemeenskap en sê dat die skuld vir die protes reg voor die plaaslike owerhede se deur gelê moet word. Indien die owerhede nie reageer op die gemeenskap se pleidooie nie, is anargie onafwendbaar. “Hoëvlak-ondersoeke moet ingestel word om die polisielede en plaaslike regeringsamptenare wat betrokke is by dwelmhandelaars en -handel te identifiseer. Dit is duidelik dat inwoners geen vertroue meer in die plaaslike owerhede het nie en daarom bereid is om die reg in eie hande te neem. “Die VF Plus keur nie hierdie optrede goed nie, maar verstaan die inwoners se frustrasies. Dit is jammer dat onskuldige inwoners en sakeondernemings negatief geraak word deur hierdie onwettige protesoptredes en die VF Plus sal alles moontlik doen om te verseker dat hierdie saak dringend die aandag ontvang wat dit moet,” sê sy.